緣識  其四四
作者：宋太宗
朝代：宋

paragraphs: 重陽佳節菊花貴，婀娜如金葉青翠。
傍籬傍落一婆娑，發在秋天爲祥瑞。
引步登高甚奇見，想此儀形植霄漢。
恣情採折手中叉，滿袖冠簪香不散。
日飛黄鳥何老訝，看取叢叢光臺榭。
願細觀瞻向眼前，含珠露色應無價。
好是侵晨半開坼，風摇去住還難得。
清霜未布轉白雲，喜亦非常意南北。
柳岸煙沈和水淥，獨爾今朝看不足。
倏忽時間勝於春，隨分狂心無拘束。